ཐུགས་གཏེར་ལས༔ སྒྲོལ་མ་དམར་མོ་ལ་བརྟེན་པའི་དབང་སྡུད་མེ་ཡི་ལས་བཞུགས་སོ༔ འཇིག་རྟེན་དབང་ཕྱུག་སྒྲོལ་མར་འདུད༔ དེ་ལ་བརྟེན་ནས་མེ་ཡི་ལས༔ རབ་འབྱམས་
ཕྲིན་ལས་སྒྲུབ་པའི་ཐབས༔ ཤིན་ཏུ་ཟབ་པའི་ལྕགས་ཀྱུ་ནི༔ སྦྱིན་བསྲེག་དག་ལ་བརྟེན་ཀྱང་རུང༔ མིན་ཀྱང་མེ་ཐབ་གང་ཞིག་ཏུ༔ མངར་གསུམ་དབང་རྫས་རེག་བྱ་དམར༔ ཕུལ་ནས་མེ་
ཉིད་སྒྲོལ་མར་བསམ༔ བསྲེག་རྫས་བདུད་རྩིས་མཉེས་ཚིམ་ནས༔ འོད་ཀྱིས་སྒྲུབ་བྱ་དབང་སྡུད་བསམ༔ ཨོཾ་ཨགྣེ་ཡེ་རཾ་རཾ་ནཱ་ག་ཤ་ཡ༔ མ་ཧཱ་པདྨ་ཏཱ་རེ་འགྲོ་བ་ལྷ་འདྲེ་མི་གསུམ་ཟས་ནོར་ལོངས་སྤྱོད་དབང་དུ་སྡུས་ཤིག༔ རཾ་རཾ་པཱ་ཤཾ་ཀུ་རུ་སྭཱ་ཧཱ༔ གསང་བར་བཟླ་བཞིན་རྫས་བསྲེག་པས༔ མེ་འོད་མཐོང་དང་དྲི་ཚོར་བས༔ སྐྱེ་དགུ་ཆེ་ཕྲ་མ་ལུས་པ༔ ཤ་རུལ་སྦྲང་མ་འདུ་བ་བཞིན༔ དབང་དུ་འདུ་བར་ཐེ་ཚོམ་མེད༔ བཛྲ་ས་མ་ཡཱ༔ རྒྱ་རྒྱ་རྒྱ༔ དེ་ནས་མར་མེའི་དབང་ལས་ནི༔ མར་ཁུ་ལ་ནི་རྟེན་སྙིང་བཏབ༔ ཤིང་བལ་དབྱངས་གསལ་
དབང་སྡུད་སྔགས༔ བསྒྲུབ་བྱའི་མིང་བཅས་བྲིས་པས་དྲིལ༔ རང་ཉིད་སྒྲོལ་མའི་ང་རྒྱལ་བསྒོམ༔ ཞུགས་
ཕུལ་སྒྲོལ་མ་དངོས་སུ་བསམ༔ བདག་མདུན་འོད་ཟེར་སྤྲོ་བསྡུ་ཡིས༔ བསྒྲུབ་བྱ་མདུན་བསྐྱེད་སྒྲོལ་མ་ཡི༔ མཁའ་ཀློང་བསྟིམས་ཤིང་བདེ་བའི་འོད༔ རང་གི་གསང་བར་ཞུགས་པ་ཡིས༔ བདེ་སྟོང་ཆེས་ཆེར་འབར་བར་བསམ༔ དེས་ནི་གང་ལ་དམིགས་པ་ཡིས༔ ཆེ་བཙན་འཁོར་བསྒྱུར་དབང་ལྡན་ཡང༔ ཁབ་ལེན་རྡོ་དང་ལྕགས་འཕྲད་བཞིན༔ དབང་དུ་འགྱུར་བར་ཐེ་ཚོམ་མེད༔ བཛྲ་ས་མ་ཡཱ༔ སྤོས་ལ་རྟེན་སྙིང་དབྱངས་གསལ་དང༔ དབང་སྡུད་སྔགས་ཀྱི་ངར་བཏབ་ཏེ༔ སྤོས་མེ་རྗེ་བཙུན་སྒྲོལ་མར་བསམ༔ དུད་པ་འོད་ཟེར་ལྕགས་ཀྱུར་བསམ༔
བསྒྲུབ་བྱའི་བློ་སེམས་གཏིང་ནས་བསྒྱུར༔ འོད་ཞུ་རླུང་གི་ཡེ་རེ་རེ༔ རང་ལ་ཐིམ་པས་དམིགས་འདུན་བསྒྱུར༔ སྔགས་ཀྱི་སྦྱོར་བའི་རྣོ་སོ་གདགས༔ དེ་ཡིས་གང་ལ་དམིགས་པ་ཉིད༔ དཔེར་ན་སྤོས་ཤེལ་རྡུལ་བླང་བཞིན༔ རང་དབང་འགྱུར་བར་ཐེ་ཚོམ་མེད༔ ཡང་ཟབ་མེ་ཡི་ལས་ཚོགས་གསུམ༔ བཀའ་སྲུང་དྲེག་བྱེད་ལྷ་ལྔས་སྲུངས༔ ས་མ་ཡ༔ རྒྱ་རྒྱ་རྒྱ༔ གཞན་ཡང་མེ་ལ་བརྟེན་ནས་སུ༔ འཁོར་ལོའི་སྦྱོར་བ་མཆོག་ཏུ་ཤེས༔ བཀའ་འདི་དྲེགས་བྱེད་ལྷ་ལྔས་སྲུངས༔ ལས་ཅན་བུ་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ གཉན་རྒྱ༔ གསང་རྒྱ༔ གུ་ཧྱ༔ བརྡ་ཐིམ༔